Publication: Magyar Közlöny
Issue: MK-2005-13 (Year: 2005, Number: 13)
Era: 2004-2010
Section: szóló 1990. évi XCI. törvény (a továbbiakban: Art.)
Paragraph Index: 414

2. Az indítványok megalapozatlanok. A támadott jogszabályok között meghatározó szerepe van az Mtv. 82/A. § (1) bekezdésének; ez a rendelkezés tartalmazza azt az alapot, amelyre a további szabályok felépülnek. Ezt a kiindulási pontot az jelenti, hogy az üzemben tartási díj adónak minõsül és az ezzel kapcsolatos adóhatósági feladatokat a díj beszedésével megbízott látja el. Ehhez kapcsolódik az üzemben tartási díjjal összefüggésben álló adóbevallási kötelezettség és az, hogy a díj beszedésével megbízott az adózók adóbevallásban szereplõ adatai birtokába jut, azokat felhasználja. Tekintve, hogy volt olyan indítvány, amely ezt a szabályozást az Alkotmány 59. §-a (1) bekezdésével ellentétesnek tekintette és a megsemmisítési kérelmet ennek alapján terjesztette elõ, az Alkotmánybíróság elõször a kiindulási alapot jelentõ szabálynak a személyes adatok védelméhez való jog Alkotmányban kimondott elvéhez való viszonyát vizsgálta meg.

Source: https://magyarkozlony.hu/hivatalos-lapok/7cddbfca8ba99e6f270b11afd2d2375b24a9eafb/dokumentumok/d1230d4ac14ff94c573b83d45afbe05a4edc4361/letoltes